આ અંગેની વિગતો આપતાં ગુજરાત પાણી પુરવઠા બોર્ડના સભ્‍ય સચિવશ્રી મહેશસિંધે જણાવ્‍યું હતુ કે, રાજ્ય સરકાર દ્વારા સૌરાષ્‍ટ્ર તથા કચ્‍છ વિસ્‍તારને પીવાનું પાણી પુરૂ પાડવા માટે સરદાર સરોવર યોજનાની કેનાલ મારફત જુદા - જુદા ઓફટેક ઉપરથી પાણી મેળવી પીવાનું પાણી પુરૂ પાડવામાં આવે છે. હાલમાં સરેરાશ ૧૫૦ કરોડ લીટર પાણી સૌરાષ્‍ટ્ર - કચ્‍છ, ઉત્તર ગુજરાત, પંચમહાલ, ગાંધીનગર અને અમદાવાદ જિલ્લાઓના ગ્રામ્ય તથા શહેરી વિસ્‍તારોને વિતરણ કરવામાં આવે છે.